Leif Mikkelsen (V), 2005-05-20:
Det er rigtigt, at der er sammenhæng i de temaer, vi drøfter i dag, og nu skal der så fokus på landdistriktsområdet.
Der er bestemt ting, der kan gøres her i Folketinget, men jeg vil gerne holde fast i det, jeg har nævnt tidligere i dag, nemlig at der både er by og land, og at der er utrolig meget, der afhænger af de mennesker, der bor i områderne.
Jeg tror godt, vi ved, at spørgsmålet om, hvorvidt der holdes liv i brugsforeningen, forsamlingshuset, benzintanken, idrætsforeningen, foredragsforeningen osv., afhænger præcis af os, der bor der, og at det ikke er noget, man sådan kan give andre skylden for.
Der er stærke kræfter, der udspringer af landområderne.
Nu kunne jeg med min fortid i folkeligt foreningsarbejde godt holde et længere foredrag om, hvad det betyder, hvad det i sig selv har styrket gennem historien om de mennesker, der boede og levede i landsbyer og landdistrikter.
Det har sådan set aldrig været en befolkning, der havde særlige behov for statslig indblanding, måske nærmere det modsatte.
Så jeg vil bare stilfærdigt sige, at det er vigtigt at anerkende den kraft, som er i de områder, og som stadig væk holder liv i en række af de her elementer, som jeg har nævnt.
Derfor er der fortsat mange, der af egen drift ønsker at bosætte sig, leve og virke dér i de områder.
Det er godt og rigtigt, og det skal vi så skabe bedre muligheder for og understøtte vilkårene for.
Derfor må vi selvfølgelig konstatere, at der er væsentlige strukturændringer, at landbruget undergår voldsomme ændringer, som gør tomme landbrugsbygninger til erhvervsmuligheder.
Så der er områder nok, hvor vi kan lade være med at have en stivnet lovgivning eller stramme regler, der gør det vanskeligere at leve og være og skabe naturlige erhvervsmuligheder.
Vi har tidligere i dag talt om EU's programmer, og her er landdistriktsprogrammet bestemt en væsentlig faktor, hvorfra der tilflyder betydelige midler til de her områder.
Jeg vil heller ikke undlade at nævne kommunalreformen.
Det, at vi nu får under 100 kommuner med større råderum, en styrke og et indhold, der gør, at de både arbejder i by og på land, betyder, at vi allerede nu kan se, at kommunerne er i gang med at tænke på at lave erhvervsfremme og med hele demokratidiskussionen.
Jeg har konstateret med glæde, at en lang række af de politikere, der nu opstilles til fremtidens kommuner, diskuterer nærdemokrati.
Hvordan sikrer og fastholder vi det, sådan at der er en ligelig balance i hele kommunen, uanset om det drejer sig om by eller land?
Der er meget aktivitet og meget god fokus på det her område.
Det kan vi så understøtte, og vi kan se i den landdistriktsredegørelse, der ligger, at det er der god fokus på.
Med det følgende markerer jeg, at Venstre ikke kan støtte det af hr. Kristen Touborg fremsatte forslag til vedtagelse.
I det lys skal jeg så med tilfredshed på vegne af Venstre, Dansk Folkeparti og Det Konservative Folkeparti fremsætte følgende: Forslag til vedtagelse
»Folketinget anerkender, at regeringen har styrket den statslige koordination på landdistriktsområdet, og opfordrer til, at en koordineret indsats, videndeling og vidensopbygning benyttes til at sikre en vellykket landdistriktspolitik.
Dette gælder også over for udfordringerne med fornyelse af EU's landdistriktsprogram og implementering af kommunalreformen.
Kommunalreformens større kommuner vil typisk omfatte betydelige landdistriktsområder.
Regeringen anmodes om at sikre, at der igangsættes en systematisk overvågning og analyse af landdistrikternes vilkår og udvikling i processen før og efter en kommunalreform, således at Folketinget får mulighed for at vurdere udviklingen og behov for initiativer.
Regeringen afrapporterer om forløb og resultater heraf til Folketinget.«